Velkommen til Hald
Mel.: I skoven skulle være gilde

En isbræ dækked landet 
i mange tusind år.
Dengang blev Hald Sø dannet
- den skrænter endnu står.
Og vest herfor beretter
de brede hedesletter, 
hvordan den store vandflod løb
af sted med grus og ral.
Det kan du se den dag i dag,
 hvis du tager ud til Hald.

Vil du om skoven lære,
så kom blot på besøg.
her kan du overvære 
en kamp blandt eg og bøg.
Naturen stadig skifter
og stolte bøge vifter.
Nu har de fået godt med plads
på grund af egens fald.
det kan du se beviser på, 
hvis du tager ud til Hald.

Ved søens bredder finder
man levn af fortids magt.
Ruinerne er minder 
om længst forsvunden pragt.
Den borg Niels Bugge rejste
i fyrre år kun knejste.
Så blev den revet ned igen
Margrethe hun blev gal.
Det kan du høre mere om, 
hvis du tager ud til Hald.

Se dyrene i skoven 
og søens rige liv.
Hør fuglene foroven 
i buske og i siv.
Kom, lyt til stær og viber
og skovens glade piber.
Hvis du har lyst at lære mer
om fuglesang og kald,
så kom tag med på fugletur 
en morgenstund på Hald.

Naturen skal berøres
 og lugtes, smages på,
og alt skal ses og høres,
før helt man kan forstå.
Hvis vi har fundet svampe,
så stiger sære dampe
mod sky fra kasserollerne 
og alle smage skal.
Der sker en masse sære ting 
i køkkenet på Hald. 

Når skyggerne bliver lange
og mørket bryder frem,
så bliver nogen bange 
og glemmer vejen hjem.
I slugten er der trolde 
og elverfolk vil holde 
i bjerget under træerne 
hver nat et elverbal.
Bjergtagen kan du også bli’, 
hvis du tager ud til Hald.

Hør, hvor naturen kalder:
Kom ud, kom ud, kom ud!
Ja, kom når regnen falder 
og kom i sne og slud.
Ja, kom på forårsdage
mærk sommersolen bage.
For elsker du den fri natur
og lytter til dens kald,
så vil du altid føle dig 
velkommen her på Hald!

			Jens Frydendal, 1992

Her er tale om et stykke brugskunst – en slags kendingsmelodi til Naturskolen ved Hald, hvor jeg forsøger at fortælle om så mange af naturskolens aktiviteter som muligt.